b'\n_START_ARTICLE_\nPetar I. Bugarski\n_START_PARAGRAPH_\nPetar I. (bug. \xd0\x9f\xd0\xb5\xd1\x82\xd1\x8a\xd1\x80 I) (? \xe2\x80\x93 30. sije\xc4\x8dnja 970.) bio je car Bugarske, koji je vladao od 27. svibnja 927. do svoje abdikacije, 969. te je i danas slavljen kao svetac u Bugarskoj pravoslavnoj crkvi. Njegovi su roditelji bili car Simeon Veliki i njegova druga supruga, sestra Georgija Sursuvula._NEWLINE_Kako bi se u o\xc4\x8dima bugarskih plemi\xc4\x87a dokazao kao monarh dostojan svog oca, Petar je napao Traciju 927., ali je bio spreman na primirje koje je ponudio bizantski car Roman I. Lakapen. Petar je o\xc5\xbeenio Romanovu unuku Mariju 8. studenog iste godine, u crkvi svete Marije. Marija, Petrova supruga, dobila je novo ime Irena (\xe2\x80\x9emir\xe2\x80\x9d). Roman je priznao Petra za cara te je Bizantsko Carstvo opet po\xc4\x8delo pla\xc4\x87ati danak Bugarskom Carstvu._NEWLINE_Oko 930. godine, protiv Petra se pobunio njegov mla\xc4\x91i brat Ivan, koji je pobije\xc4\x91en te je poslan u progonstvo. Ubrzo nakon tih doga\xc4\x91aja, Petrov stariji polubrat, Mihael Bugarski, pobjegao je iz svog samostana te je tako\xc4\x91er digao pobunu protiv Petra, ali je uskoro umro. Najmla\xc4\x91i Petrov brat, Benjamin (tako\xc4\x91er zvan Bojan), bio je optu\xc5\xbeen da je \xc4\x8darobnjak, no nije predstavljao nikakvu stvarnu opasnost. Oko 933., srpski knez \xc4\x8caslav Klonimirovi\xc4\x87 je uz pre\xc5\xa1utnu bizantsku pomo\xc4\x87 uspio osloboditi Srbiju od bugarske vlasti. Tijekom Petrove vladavine, Bugarskom se po\xc4\x8delo \xc5\xa1iriti bogumilstvo te je Petar zatra\xc5\xbeio savjet carigradskog patrijarha Teofilakta._NEWLINE_Nakon smrti Petrove supruge, njegov se odnos s Bizantom znatno pokvario. Bizantski vladar Nikefor II. Foka odbio je godine 966. platiti danak Bugarskoj, obja\xc5\xa1njavaju\xc4\x87i to \xc4\x8dinjenicom da je Petar u\xc5\xa1ao u savez s Ma\xc4\x91arima. Nikefor je zatra\xc5\xbeio od ruskog kneza Svjatoslava I. da napadne Bugarsku, \xc5\xa1to je ovaj i u\xc4\x8dinio te je on pobijedio Bugare u bitci kod Silistre, postav\xc5\xa1i gospodar 80 bugarskih utvrda. Nikefor je bio zapanjen uspjehom svog saveznika, no budu\xc4\x87i da je smatrao da Svjatoslav ima druge namjere, odlu\xc4\x8dio je pomiriti se s Bugarskom. Godine 969., Svjatoslav je opet napao Petrovo carstvo, ponovno pobijediv\xc5\xa1i Bugare te je Petar abdicirao i postao redovnik. Naslijedio ga je sin, Boris II. Bugarski.'